Erotilanteessa valvoja vahvistaa sopimukset elatuksesta, huollosta, asumisesta ja tapaamisista. Jonojen takia riidat kärjistyvät.

Suomen suurimmissa kaupungeissa saa odottaa pitkään ennen kuin pääsee lastenvalvojalle vahvistamaan avioeron jälkeisiä sopimuksia lapsen elatuksesta, huollosta, asumisesta ja tapaamisoikeudesta.

Pahin tilanne on Espoossa, jossa joutuu jonottamaan neljä kuukautta. ”Kohtuutonta, suorastaan heitteillejättöä”, Yhden vanhemman perheiden liiton puheenjohtaja Susanna Kavonius toteaa. Jos elatussopimusta ei ole, lapsi voi jopa jäädä ilman elatusta.

”Eron jälkeen neuvontaa tarvittaisiin aivan valtavasti.”

Eron jälkeen riidat voivat kärjistyä. Lapset saattavat oireilla, ja toinen vanhempi voi estää tapaamasta lasta. Vanhemmat tukeutuvat hädässään sosiaalipäivystykseen, perheneuvoloihin ja lastensuojeluun, jotka kuormittuvat entisestään.

Kavoniuksen mielestä sopimukset pitäisi vahvistaa mahdollisimman pian eron jälkeen ja aluksi määräajaksi, jotta selviää, toimivatko lasta koskevat järjestelyt.

Kaupunkien lastenvalvonnasta taas todetaan, että sopimukset kannattaisi laatia vasta kuukauden kuluttua erosta. Sinä aikana vanhemmat ehtivät ottaa selvää eron jälkeisistä järjestelyistä ja päätyä sopimuksiin, joita ei tarvitse jatkuvasti uusia.

Vielä vuosi sitten Espoossa sai ajan lastenvalvojalle kuukaudessa. ”Silloin lastenvalvojia oli kahdeksan, nyt seitsemän. Myös puhelinaikoja on vähemmän, vaikka eron jälkeen neuvontaa tarvittaisiin aivan valtavasti”, perheasioiden yksikön päällikkö Marjatta Karhuvaara selittää. Hänestä neljän kuukauden jonotus on ”ehdottomasti liikaa”.

Helsingissä lastenvalvojia on kolmetoista. Heitä tarvittaisiin ”kymmenkunta lisää, jos vertaa Espoon ja Vantaan tilanteeseen”, johtava sosiaalityöntekijä Piia Pelkola sanoo. ”Kesällä ei ollut sijaisia, ja työntekijöitä on vaihtunut.”

”Lisäksi kokeilussa on sähköinen ajanvaraus, josta vanhemmat varaavat useita aikoja, joita peruvat viime tipassa, jos ylipäätään lainkaan.”

Oulussa lastenvalvojalle sai aiemmin jonottaa neljä kuukautta. Viime vuonna vanhempien eroauttamista ja avioliittolain mukaista sovittelua lisättiin, erityisryhmien sosiaalipalvelujen palvelupäällikkö Marja Salo kertoo. Nykyisin ajan voi saada jopa puolessatoista kuukaudessa.

Muuallakin on huomattu eroauttamisen hyödyt. Vantaalla puhelinneuvontaa on lisätty ja vanhemmille tarjotaan lastenvalvojan ja perheneuvojan yhteisvastaanottoa. Tampereella on palveluohjaaja, joka neuvoo alustavasti eron jälkeisissä ratkaisuissa. Espooseen on palkattu ”erosensitiivinen sosiaaliohjaaja”. Sekään ei riitä, Karhuvaara sanoo. ”Puhelin soi taukoamatta, ja neuvontaa pitäisi saada ympärivuorokautisesti.”

Siksi pääkaupunkiseudulle kaavaillaan ”ensiapuklinikkaa”, josta saisi esimerkiksi kriisiapua ja juristin neuvoja.

Turussa pienet jonot

Espoo: 4 kk

Helsinki: reilut 3,5 kk

Vantaa: 2,5 kk

Tampere: 2 kk

Oulu: 1,5 kk

Turku: 1 kk

Elatusapusopimuksia vahvistettiin viime vuonna reilut 53 400. Sopimukset koskivat viittä prosenttia alle 18-vuotiaista.

Useiden kaupunkien mukaan elatusapu voidaan vahvistaa maksettavaksi takautuvasti siitä alkaen, kun aika lastenvalvojalle on varattu.